《度秦峪岭至商州与王刺史》
清代·方正瑗

梯云数千级，忽登秦峪顶。群壑马蹄下，商颜尚延劲。

风过虎气马，山荒草木警。民脂竭土祠，落日丹青冷。

射矢黄沙冈，鸣钲药子岭。百里多陶烟，十人九垂瘿。

下鞍问疾苦，农樵意自聘。刺史政不苛，安居乐乡井。

夜黑月未上，灯火散林影。

作者简介：字引除，江南桐城人。康熙庚子举人，官至潼商道。著有《连理山人诗钞》。○引除自高祖廷尉公以下，世传理学，出政当军需络绎时，玉关万里，转饷十年，犹能创建书院，与人讲学，诗其馀事也。然皆古茂纯正，蔚然成一家之言。